nibzard/narodne-novine-full-text-markdown huggingface dataset:
### NN 125/2019 (20.12.2019.), Odluka o izmjenama i dopunama Odluke o općinskim porezima Općine Velika Kopanica

Općina Velika Kopanica

2519

Na temelju članka 20. i 42. Zakona o lokalnim porezima (»Narodne novine«, broj 115/16, 101/17) i članka 32. Statuta Općine Velika Kopanica (»Službeni vjesnik Brodsko-posavske županije« br. 9/09, 5/13, 3/18 i 11/18), Općinsko vijeće Općine Velika Kopanica na svojoj 23. sjednici održanoj 13. prosinca 2019. godine, donosi

ODLUKU

O IZMJENAMA I DOPUNAMA ODLUKE O OPĆINSKIM POREZIMA OPĆINE VELIKA KOPANICA

Članak 1.

U Odluci o općinskim porezima Općine Velika Kopanica (»Narodne novine« 104/17 i »Službeni vjesnik Brodsko-posavske županije« br. 19/17) dopunjuje se članak 15., dodaje se točka 12., koja glasi:

»12. za postavljanje štandova, stolova u svrhu političkog djelovanja m² 5,00 kn/dnevno.«

Članak 2.

Briše se članak 25.

Članak 3.

Ova odluka stupa na snagu 1. siječnja 2020. godine, a objavit će se u »Narodnim novinama« i »Službenom vjesniku Brodsko-posavske županije«.

Klasa: 410-01/19-01/1
 Urbroj: 2182/12-03-19-01
 Velika Kopanica, 13. prosinca 2019.

Predsjednik Općinskog vijeća
 Tomislav Jagić, mag. ing. silv., v. r.
### NN 125/2019 (20.12.2019.), Rješenje o razrješenju zamjenika glavnog ravnatelja Državne geodetske uprave

VLADA REPUBLIKE HRVATSKE

2501

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18), članka 46. stavka 2. Zakona o sustavu državne uprave (»Narodne novine«, broj 66/19) i članka 74.a stavka 1. i stavka 4. točke 1. Zakona o državnim službenicima (»Narodne novine«, br. 92/05, 107/07, 27/08, 34/11, 49/11, 150/11, 34/12, 49/12 – pročišćeni tekst, 37/13, 38/13, 138/15 – Odluka Ustavnog suda Republike Hrvatske, 61/17 i 70/19), Vlada Republike Hrvatske je na sjednici održanoj 18. prosinca 2019. godine donijela

RJEŠENJE

O RAZRJEŠENJU ZAMJENIKA GLAVNOG RAVNATELJA DRŽAVNE GEODETSKE UPRAVE

Razrješuje se ANTUN VIDAKOVIĆ položaja zamjenika glavnog ravnatelja Državne geodetske uprave, s danom 31. prosinca 2019. godine, na osobni zahtjev.

Klasa: UP/I 080-02/19-02/64
 Urbroj: 50301-15/07-19-02
 Zagreb, 18. prosinca 2019.

Predsjednik
 mr. sc. Andrej Plenković, v. r.
### NN 125/2019 (20.12.2019.), Rješenje o razrješenju članice Povjerenstva Vlade Republike Hrvatske za osobe s invaliditetom

VLADA REPUBLIKE HRVATSKE

2502

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke VIII. Odluke o osnivanju Povjerenstva Vlade Republike Hrvatske za osobe s invaliditetom (»Narodne novine«, broj 19/17), Vlada Republike Hrvatske je na sjednici održanoj 18. prosinca 2019. godine donijela

RJEŠENJE

O RAZRJEŠENJU ČLANICE POVJERENSTVA VLADE REPUBLIKE HRVATSKE ZA OSOBE S INVALIDITETOM

Razrješuje se SANDRA HIRC dužnosti članice Povjerenstva Vlade Republike Hrvatske za osobe s invaliditetom, na koju je imenovana kao predstavnica Ministarstva pravosuđa.

Klasa: 080-02/19-02/98
 Urbroj: 50301-15/28-19-02
 Zagreb, 18. prosinca 2019.

Predsjednik
 mr. sc. Andrej Plenković, v. r.
### NN 125/2019 (20.12.2019.), Rješenje o imenovanju članice Povjerenstva Vlade Republike Hrvatske za osobe s invaliditetom

VLADA REPUBLIKE HRVATSKE

2503

Na temelju članka 31. stavka 4. Zakona o Vladi Republike Hrvatske (»Narodne novine«, br. 150/11, 119/14, 93/16 i 116/18) i točke VIII. Odluke o osnivanju Povjerenstva Vlade Republike Hrvatske za osobe s invaliditetom (»Narodne novine«, broj 19/17), Vlada Republike Hrvatske je na sjednici održanoj 18. prosinca 2019. godine donijela

RJEŠENJE

O IMENOVANJU ČLANICE POVJERENSTVA VLADE REPUBLIKE HRVATSKE ZA OSOBE S INVALIDITETOM

Imenuje se ANA FRANGEŠ članicom Povjerenstva Vlade Republike Hrvatske za osobe s invaliditetom, kao predstavnica Ministarstva pravosuđa.

Klasa: 080-02/19-01/199
 Urbroj: 50301-15/28-19-02
 Zagreb, 18. prosinca 2019.

Predsjednik
 mr. sc. Andrej Plenković, v. r.
### NN 125/2019 (20.12.2019.), Odluka o izmjenama i dopunama Odluke o lokalnim porezima Općine Župa dubrovačka

Općina Župa dubrovačka

2520

Na temelju članka 20. i članka 42. stavak 1. Zakona o lokalnim porezima (»Narodne novine«, broj 115/16 i 101/17) i članka 34. Statuta Općine Župa dubrovačka (»Službeni glasnik Općine Župa dubrovačka«, br. 8/09, 6/13 i 3/18), Općinsko vijeće Općine Župa dubrovačka na 19. sjednici održanoj 11. prosinca 2019. godine, donijelo je

ODLUKU

O IZMJENAMA I DOPUNAMA ODLUKE O LOKALNIM POREZIMA OPĆINE ŽUPA DUBROVAČKA

Članak 1.

U Odluci o lokalnim porezima (»Službeni glasnik Općine Župa dubrovačka«, broj 18/19) briše se kako slijedi:

»Članci 10., 11., 12., 13., 14., 15., 16. 17., 18., 19., 20., stavak 2. i 3. članka 21. i članak 22.«

Članci 21., 23., 24., 25., i 26. postaju članci 10., 11., 12., 13. i 14.

Članak 2.

Sve nespomenute odredbe Odluke o lokalnim porezima (»Službeni glasnik Općine Župa dubrovačka«, broj: 18/19) ostaju nepromijenjene.

Članak 3.

Ova Odluka stupa na snagu osmoga dana od dana objave u »Službenom glasniku Općine Župa dubrovačka«.

Klasa: 410-01/19-01/03
 Urbroj: 2117/08-02-19-3
 Srebreno, 11. prosinca 2019.

Predsjednik Općinskog vijeća
 Lovorko Klešković, v. r.
### NN 125/2019 (20.12.2019.), Odluka o objavi kamatne stope na zajmove između povezanih osoba

MINISTARSTVO FINANCIJA

2505

Na temelju članka 14. stavka 3. Zakona o porezu na dobit (»Narodne novine«, br. 177/04, 90/05, 57/06, 146/08, 80/10, 22/12, 148/13, 143/14, 137/15, 50/16, 115/16 i 106/18), ministar financija donosi

ODLUKU

O OBJAVI KAMATNE STOPE NA ZAJMOVE IZMEĐU POVEZANIH OSOBA

Članak 1.

Kamatna stopa na zajmove između povezanih osoba iz članka 14. stavka 3. Zakona o porezu na dobit za 2020. godinu iznosi 3,42%.

Članak 2.

Ova Odluka objavit će se u »Narodnim novinama« i stupa na snagu 31. prosinca 2019. godine.

Klasa: 410-01/19-01/2464
 Urbroj: 513-07-21-01/16-1
 Zagreb, 6. prosinca 2019.

Ministar financija
 dr. sc. Zdravko Marić, v. r.
### NN 126/2019 (24.12.2019.), Odluka o najvišoj naknadi za pokrivanje troškova mirovinskog osiguravajućeg društva u 2020. iz doznaka obveznog mirovinskog fonda

Hrvatska agencija za nadzor financijskih usluga

2547

Na temelju odredbi članka 15. stavka 1. točke 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine«, broj 140/05 i 12/12) te članka 135. stavka 2. Zakona o mirovinskim osiguravajućim društvima (»Narodne novine«, broj 22/14, 29/18 i 115/18), Hrvatska agencija za nadzor financijskih usluga na sjednici Upravnog vijeća održanoj 18. prosinca 2019. godine donosi

ODLUKU

O NAJVIŠOJ NAKNADI ZA POKRIVANJE TROŠKOVA MIROVINSKOG OSIGURAVAJUĆEG DRUŠTVA U 2020. IZ DOZNAKA OBVEZNOG MIROVINSKOG FONDA

Članak 1.

Mirovinsko osiguravajuće društvo može u 2020. godini naplatiti na ime naknade troškova koje naplaćuje iz doznaka obveznog mirovinskog fonda najviše do:

– 1,5 % od primljene doznake jednokratno i

– 0,17 % od primljene doznake godišnje za vrijeme trajanja isplate mirovine.

Članak 2.

Ova Odluka stupa na snagu prvoga dana od dana objave u »Narodnim novinama«.

Klasa: 011-02/19-11/01

Urbroj: 326-01-50-51-19-1

Zagreb, 18. prosinca 2019.

Predsjednik Upravnog vijeća
 dr. sc. Ante Žigman, v. r.
### NN 126/2019 (24.12.2019.), Pravilnik o izmjenama Pravilnika o bitnim zahtjevima, razvrstavanju, upisu proizvođača u očevidnik proizvođača, upisu medicinskih proizvoda u očevidnik medicinskih proizvoda te ocjenjivanju sukladnosti medicinskih proizvoda

Ministarstvo zdravstva

2546

Na temelju članka 9. stavka 6., članka 13. stavka 2., članka 30. stavka 5., članka 35. i članka 41. stavka 6. Zakona o medicinskim proizvodima (»Narodne novine«, broj 76/13), uz prethodno pribavljeno mišljenje ministra nadležnog za gospodarstvo, ministar zdravstva donosi

PRAVILNIK

O IZMJENAMA PRAVILNIKA O BITNIM ZAHTJEVIMA, RAZVRSTAVANJU, UPISU PROIZVOĐAČA U OČEVIDNIK PROIZVOĐAČA, UPISU MEDICINSKIH PROIZVODA U OČEVIDNIK MEDICINSKIH PROIZVODA TE OCJENJIVANJU SUKLADNOSTI MEDICINSKIH PROIZVODA

Članak 1.

U Pravilniku o bitnim zahtjevima, razvrstavanju, upisu proizvođača u očevidnik proizvođača, upisu medicinskih proizvoda u očevidnik medicinskih proizvoda te ocjenjivanju sukladnosti medicinskih proizvoda (»Narodne novine«, broj 84/13) članak 11. stavak 1. mijenja se i glasi:

»(1) Postupak upisa u očevidnik proizvođača pokreće se pisanim zahtjevom pravne osobe koja je upisana u sudski registar nadležnog trgovačkog suda ili fizičke osobe – obrtnika koja je upisana u obrtni registar za obavljanje odgovarajuće djelatnosti, a koji se podnosi Agenciji sukladno odredbama Zakona o medicinskim proizvodima, »Narodne novine«, broj 76/13 (u daljnjem tekstu: Zakon) i odredbama ovoga Pravilnika.«.

Članak 2.

U članku 12. podstavak 2. briše se.

Dosadašnji stavci 3., 4., 5., 6., 7., 8. i 9. postaju stavci 2., 3., 4., 5., 6., 7. i 8.

Članak 3.

Članak 41. mijenja se i glasi:

»Obavijest o stavljanju medicinskog proizvoda u promet podnosi pravna i fizička osoba – obrtnik koja stavlja u promet u Repub­lici Hrvatskoj medicinske proizvode klase rizika IIa, IIb i III, »in vitro« dijagnostičke medicinske proizvode te aktivne proizvode za ugradnju.«.

Članak 4.

Članak 45. mijenja se i glasi:

»Pravne i fizičke osobe – obrtnici iz članka 41. ovoga Pravilnika obvezne su prijaviti svaku dopunu i izmjenu u podacima i dokumentaciji koju su dostavili prilikom podnošenja obavijesti, a u slučaju dokumenata koji se izdaju na određeni rok po isteku roka, obvezne su dostaviti važeće dokumente.«.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-02/118

Urbroj: 534-02-1-1/5-19-23

Zagreb, 10. prosinca 2019.

Ministar
 prof. dr. sc. Milan Kujundžić, dr. med., v. r.
### NN 126/2019 (24.12.2019.), Pravilnik o izmjenama Pravilnika o uvjetima kojima moraju udovoljavati poduzetnici koji obavljaju stručno osposobljavanje pilota sportsko-rekreativnih zrakoplova, balona i jedrilica

MINISTARSTVO MORA, PROMETA I INFRASTRUKTURE

2544

Na temelju članka 142. točke 1. Zakona o zračnom prometu (»Narodne novine«, broj 69/09, 84/11, 54/13, 127/13 i 92/14), ministar mora, prometa i infrastrukture donosi

PRAVILNIK

O IZMJENAMA PRAVILNIKA O UVJETIMA KOJIMA MORAJU UDOVOLJAVATI PODUZETNICI KOJI OBAVLJAJU STRUČNO OSPOSOBLJAVANJE PILOTA SPORTSKO-REKREATIVNIH ZRAKOPLOVA, BALONA I JEDRILICA

Članak 1.

U Pravilniku o uvjetima kojima moraju udovoljavati poduzetnici koji obavljaju stručno osposobljavanje pilota sportsko rekreativnih zrakoplova, balona i jedrilica (»Narodne novine«, broj 65/15 i 35/18) u članku 1. stavak 1. mijenja se i glasi:

»(1) Ovim Pravilnikom propisuju se uvjeti kojima moraju udovoljavati poduzetnici koji obavljaju stručno osposobljavanje zrakoplovnog osoblja:

a) pilota sportsko-rekreativnih zrakoplova,

b) pilota balona i

c) pilota jedrilica

kada se na to zrakoplovno osoblje ne primjenjuje Uredba Komisije (EU) 1178/2011. od 3. studenoga 2011. o utvrđivanju tehničkih zahtjeva i administrativnih postupaka vezano uz članove posade zrakoplova u civilnom zrakoplovstvu (SL L 311, 25. 11. 2011), kako je zadnje izmijenjena i dopunjena.«

Članak 2.

U članku 2. stavku 1. točki 9. podtočka g) mijenja se i glasi:

»g) žiroplan s najvišom dopuštenom masom pri uzlijetanju do 560 kg;

kada se na njega ne primjenjuje Uredba (EU) 2018/1139 Europskog parlamenta i Vijeća o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa (SL L 212/1, 22. 8. 2018.).«

Članak 3.

U članku 9. stavku 2. točka a) briše se.

Dosadašnje točke b), c), d), e), f), g) postaju točke a), b), c), d), e), f).

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/18-01/76
 Urbroj: 530-07-1-1-19-6
 Zagreb, 16. prosinca 2019.

Ministar mora, prometa i infrastrukture
 Oleg Butković, v. r.
### NN 126/2019 (24.12.2019.), Zakon o izmjenama i dopuni Zakona o zaštiti od nasilja u obitelji

HRVATSKI SABOR

2531

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNI ZAKONA O ZAŠTITI OD NASILJA U OBITELJI

Proglašavam Zakon o izmjenama i dopuni Zakona o zaštiti od nasilja u obitelji, koji je Hrvatski sabor donio na sjednici 13. prosinca 2019.

Klasa: 011-01/19-01/239

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O IZMJENAMA I DOPUNI ZAKONA O ZAŠTITI OD NASILJA U OBITELJI

Članak 1.

U Zakonu o zaštiti od nasilja u obitelji (»Narodne novine«, br. 70/17.) u članku 8. stavku 1. iza riječi: »tazbini« riječi: »u bračnoj i izvanbračnoj zajednici« brišu se.

Članak 2.

U članku 10. točka 1. mijenja se i glasi:

»1. primjena fizičke sile uslijed koje nije nastupila tjelesna ozljeda«.

Članak 3.

U članku 20. stavku 1. iza riječi: »Zakona i« dodaju se riječi: »Kaznenog zakona te«.

Članak 4.

U članku 21. stavku 3. riječi: »o primjeni ovog Zakona« zamjenjuju se riječima: »te daje prijedloge i mišljenja u vezi s primjenom ovoga Zakona i Kaznenog zakona«.

Članak 5.

Članak 22. mijenja se i glasi:

»(1) Tko počini nasilje iz članka 10. ovoga Zakona, kaznit će se za prekršaj novčanom kaznom u iznosu od najmanje 2000,00 kuna ili kaznom zatvora do 90 dana.

(2) Tko ponovi nasilje iz stavka 1. ovoga članka, kaznit će se za prekršaj novčanom kaznom u iznosu od najmanje 6000,00 kuna ili kaznom zatvora u trajanju od najmanje 30 dana.

(3) Tko u nazočnosti djeteta ili osobe s invaliditetom ili osobe starije životne dobi počini nasilje iz članka 10. ovoga Zakona, kaznit će se za prekršaj novčanom kaznom u iznosu od najmanje 7000,00 kuna ili kaznom zatvora u trajanju od najmanje 45 dana.

(4) Tko ponovi nasilje u obitelji iz stavka 3. ovoga članka, kaznit će se za prekršaj novčanom kaznom u iznosu od najmanje 8000,00 kuna ili kaznom zatvora u trajanju od najmanje 60 dana.

(5) Ako je nasilje iz stavka 1. ovoga članka počinjeno na štetu djeteta ili osobe s invaliditetom ili osobe starije životne dobi, počinitelj će se kazniti za prekršaj novčanom kaznom u iznosu od najmanje 12.000,00 kuna ili kaznom zatvora u trajanju od najmanje 70 dana.

(6) Tko ponovi nasilje u obitelji iz stavka 5. ovoga članka, kaznit će se za prekršaj novčanom kaznom u iznosu od najmanje 17.000,00 kuna ili kaznom zatvora u trajanju od najmanje 80 dana.«.

Članak 6.

U članku 23. broj: »1000,00« zamjenjuje se brojem: »3000,00«.

Članak 7.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/208
 Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 126/2019 (24.12.2019.), Zakon o izmjeni Zakona o Državnom sudbenom vijeću

HRVATSKI SABOR

2533

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI ZAKONA O DRŽAVNOM SUDBENOM VIJEĆU

Proglašavam Zakon o izmjeni Zakona o Državnom sudbenom vijeću, koji je Hrvatski sabor donio na sjednici 13. prosinca 2019.

Klasa: 011-01/19-01/241

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O IZMJENI ZAKONA O DRŽAVNOM SUDBENOM VIJEĆU

Članak 1.

U Zakonu o Državnom sudbenom vijeću (»Narodne novine«, br. 116/10., 57/11., 130/11., 13/13., 28/13., 82/15. i 67/18.) članak 88.a mijenja se i glasi:

»(1) Izvješće o imovini suca podnosi se u elektroničkom obliku.

(2) Sadržaj obrasca izvješća o imovini suca, način njegova podnošenja i sadržaj podataka o imovini suca koji se objavljuju na mrežnim stranicama Vijeća uređuje Vijeće pravilima.

(3) Podaci o imovini suca objavljuju se radi osiguranja dostupnosti i jačanja povjerenja javnosti te jačanja integriteta, transparentnosti i sprječavanja sukoba interesa i drugih nedopuštenih utjecaja u obnašanju sudačke dužnosti.

(4) Na obradu i objavu osobnih podataka iz stavka 2. ovoga članka primjenjuju se propisi o zaštiti osobnih podataka.«.

Članak 2.

Vijeće je dužno u roku od 60 dana od dana stupanja na snagu ovoga Zakona uskladiti pravila o sadržaju obrasca izvješća o imovini suca, načinu njegova podnošenja i sadržaju podataka o imovini suca koji se objavljuju u skladu s ovim Zakonom.

Članak 3.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/236
 Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 126/2019 (24.12.2019.), Pravilnik o izmjenama i dopuni Pravilnika o evidenciji uporabe poljoprivrednog zemljišta

Ministarstvo poljoprivrede

2543

Na temelju članka 117. stavka 5. Zakona o poljoprivredi (»Narodne novine« broj 118/18), ministrica poljoprivrede donosi

PRAVILNIK

O IZMJENAMA I DOPUNI PRAVILNIKA O EVIDENCIJI UPORABE POLJOPRIVREDNOG ZEMLJIŠTA

Članak 1.

U Pravilniku o evidenciji uporabe poljoprivrednog zemljišta (»Narodne novine«, br. 54/19), u članku 2. točki 12. riječi: »Hrvatska poljoprivredna agencija (u daljnjem tekstu: HPA).« zamjenjuju se riječima: «Ministarstvo poljoprivrede.«

Članak 2.

U članku 8. stavak 3. mijenja se i glasi:

»(3) Poljoprivrednik koji ima upisano zemljište u ARKOD bez dokaza o vlasništvu ili posjedu dužan je dostaviti dokaze iz stavka 2. ovoga članka do 31. prosinca 2020. godine, u protivnom će parcele biti brisane iz ARKOD sustava.«

Članak 3.

U članku 8. stavak 6. mijenja se i glasi:

»(6) Zemljište obraslo šumom, šikarom, degradacijskim razvojnim stadijima šumskih sastojina, makijom, garigom, šibljacima i sličnom drvenastom vegetacijom, koje nije pristupačno i prohodno stoci, na kojem nije moguć prohod klasičnim poljoprivrednim strojevima i na kojem obrada ne može započeti bez prethodne aktivnosti krčenja i čišćenja, nije poljoprivredno zemljište i ne može se upisati u ARKOD.«

Članak 4.

U članku 9. stavak 9. riječi: »članka 10. stavka 3.« zamjenjuju se riječima: »članka 8. stavka 2.«

Članak 5.

U Prilogu I Šifrarnika s vrstama uporabe poljoprivrednog zemljišta dodaje se:

|  |  |  |
| --- | --- | --- |
| Šifra | Vrsta uporabe  zemljišta | Opis i karakteristike |
| 451 | Matičnjak loznih podloga i plemki | Poljoprivredno zemljište zasađeno matičnim nasadima vinove loze za proizvodnju reznica podloga ili reznica plemki za cijepljenje. |

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/19-01/36

Urbroj: 525-08/0247-19-8

Zagreb, 16. prosinca 2019.

Ministrica poljoprivrede
 mr. sc. Marija Vučković, v. r.
### NN 126/2019 (24.12.2019.), Odluka o opozivu izvanredne i opunomoćene veleposlanice Republike Hrvatske u Republici Austriji, sa sjedištem u Beču

PREDSJEDNICA REPUBLIKE HRVATSKE

2534

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine«, broj 48/96, 72/13, 127/13 i 39/18) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, klasa: T-018-07/19-02/05, urbroj: 50301-15/07-19-08 od 4. prosinca 2019., donosim

ODLUKU

O OPOZIVU IZVANREDNE I OPUNOMOĆENE VELEPOSLANICE REPUBLIKE HRVATSKE

Dr. sc. VESNA CVJETKOVIĆ opoziva se dužnosti izvanredne i opunomoćene veleposlanice Republike Hrvatske u Republici Austriji, sa sjedištem u Beču.

Ova Odluka stupa na snagu 31. prosinca 2019. godine.

Klasa: 018-07/19-02/60
 Urbroj: 71-06-01/1-19-2
 Zagreb, 9. prosinca 2019.

Predsjednica
 Republike Hrvatske
 Kolinda Grabar-Kitarović, v. r.
### NN 126/2019 (24.12.2019.), Odluka o postavljanju izvanrednog i opunomoćenog veleposlanika Republike Hrvatske u Republici Austriji, sa sjedištem u Beču

PREDSJEDNICA REPUBLIKE HRVATSKE

2535

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13 i 39/18) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, klasa: T-018-07/19-01/03, urbroj: 50301-15/07-19-08 od 4. prosinca 2019., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

DANIEL GLUNČIĆ postavlja se za izvanrednog i opunomoćenog veleposlanika Republike Hrvatske u Republici Austriji, sa sjedištem u Beču.

Ova Odluka stupa na snagu 1. siječnja 2020. godine.

Klasa: 018-07/19-02/61
 Urbroj: 71-06-01/1-19-2
 Zagreb, 9. prosinca 2019.

Predsjednica
 Republike Hrvatske
 Kolinda Grabar-Kitarović, v. r.
### NN 126/2019 (24.12.2019.), Odluka o opozivu izvanrednog i opunomoćenog veleposlanika Republike Hrvatske u Republici Srbiji, sa sjedištem u Beogradu

PREDSJEDNICA REPUBLIKE HRVATSKE

2536

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine«, broj 48/96, 72/13, 127/13 i 39/18) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, klasa: T-018-07/19-02/28, urbroj: 50301-15/07-19-08 od 16. prosinca 2019., donosim

ODLUKU

O OPOZIVU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

GORDAN BAKOTA opoziva se dužnosti izvanrednog i opunomoćenog veleposlanika Republike Hrvatske u Republici Srbiji, sa sjedištem u Beogradu.

Ova Odluka stupa na snagu 31. prosinca 2019. godine.

Klasa: 018-07/19-02/62
 Urbroj: 71-06-01/1-19-2
 Zagreb, 18. prosinca 2019.

Predsjednica
 Republike Hrvatske
 Kolinda Grabar-Kitarović, v. r.
### NN 126/2019 (24.12.2019.), Odluka o postavljanju izvanrednog i opunomoćenog veleposlanika Republike Hrvatske u Saveznoj Republici Njemačkoj, sa sjedištem u Berlinu

PREDSJEDNICA REPUBLIKE HRVATSKE

2537

Na temelju odredbe članka 99. stavka 3. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), članka 22. Zakona o vanjskim poslovima (»Narodne novine« broj 48/96, 72/13, 127/13 i 39/18) i točke II. podtočke 7. Odluke o postupku osnivanja diplomatskih misija i konzularnih ureda Republike Hrvatske u inozemstvu i postupku postavljanja i opoziva šefova diplomatskih misija i konzularnih ureda Republike Hrvatske u inozemstvu od 5. siječnja 2012., te uz prethodni supotpis predsjednika Vlade Republike Hrvatske, klasa: T-018-07/19-01/39, urbroj: 50301-15/07-19-08 od 16. prosinca 2019., donosim

ODLUKU

O POSTAVLJANJU IZVANREDNOG I OPUNOMOĆENOG VELEPOSLANIKA REPUBLIKE HRVATSKE

GORDAN BAKOTA postavlja se za izvanrednog i opunomoćenog veleposlanika Republike Hrvatske u Saveznoj Republici Njemačkoj, sa sjedištem u Berlinu.

Ova Odluka stupa na snagu 1. siječnja 2020. godine.

Klasa: 018-07/19-02/63
 Urbroj: 71-06-01/1-19-2
 Zagreb, 18. prosinca 2019.

Predsjednica
 Republike Hrvatske
 Kolinda Grabar-Kitarović, v. r.
### NN 126/2019 (24.12.2019.), Pravilnik o izmjenama Pravilnika o ovlaštenju strojovođa

MINISTARSTVO MORA, PROMETA I INFRASTRUKTURE

2545

Na temelju članka 96. stavka 7., članka 97. stavka 12. i članka 98. stavka 7. Zakona o sigurnosti i interoperabilnosti željezničkog sustava (»Narodne novine«, br. 82/13., 18/15., 110/15. i 70/17.), ministar mora, prometa i infrastrukture donosi

PRAVILNIK

O IZMJENAMA PRAVILNIKA O OVLAŠTENJU STROJOVOĐA

Članak 1.

U Pravilniku o ovlaštenju strojovođa (»Narodne novine«, br. 96/13., 74/15. i 75/16.) članak 2. mijenja se i glasi:

»Ovim se Pravilnikom u pravni poredak Republike Hrvatske prenosi:

– Direktiva 2007/59/EZ Europskog parlamenta i Vijeća od 23. listopada 2007. o davanju ovlaštenja strojovođama koji upravljaju lokomotivama i vlakovima na željezničkom sustavu Zajednice (SL L 315., 3. 12. 2007.), kako je posljednji put izmijenjena Uredbom Komisije (EU) 2019/554 оd 5. travnja 2019. o izmjeni Priloga VI. Direktivi 2007/59/EZ Europskog parlamenta i Vijeća o davanju ovlaštenja strojovođama koji upravljaju lokomotivama i vlakovima na željezničkom sustavu Zajednice (Tekst značajan za EGP) (SL L 97, 8. 4. 2019.)

– Direktiva Komisije 2014/82/EU оd 24. lipnja 2014. o izmjeni Direktive 2007/59/EZ Europskog parlamenta i Vijeća u pogledu općeg stručnog znanja, zdravstvenih zahtjeva i zahtjeva povezanih s dozvolama (tekst značajan za EGP) (SL L 184., 25. 6. 2014.) i

– Direktiva Komisije (EU) 2016/882 оd 1. lipnja 2016. o izmjeni Direktive 2007/59/EZ Europskog parlamenta i Vijeća u pogledu jezičnih zahtjeva (Tekst značajan za EGP) (SL L 146., 3. 6. 2016.).«

Članak 2.

U Prilogu 4. »Stručno znanje o željezničkoj infrastrukturi i zahtjevi za potvrdu« točka 8. »Provjera znanja jezika« mijenja se i glasi:

»8. JEZIK, kako je utvrđeno člankom 1. Uredbe Komisije (EU) 2019/554«.

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-03/96

Urbroj: 530-08-2-1-2-19-6

Zagreb, 17. prosinca 2019.

Ministar
 Oleg Butković, v. r.
### NN 126/2019 (24.12.2019.), Zakon o izmjeni Zakona o Državnoodvjetničkom vijeću

HRVATSKI SABOR

2532

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENI ZAKONA O DRŽAVNOODVJETNIČKOM VIJEĆU

Proglašavam Zakon o izmjeni Zakona o Državnoodvjetničkom vijeću, koji je Hrvatski sabor donio na sjednici 13. prosinca 2019.

Klasa: 011-01/19-01/240

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O IZMJENI ZAKONA O DRŽAVNOODVJETNIČKOM VIJEĆU

Članak 1.

U Zakonu o Državnoodvjetničkom vijeću (»Narodne novine«, br. 67/18.) članak 102. mijenja se i glasi:

»(1) Izvješće o imovini državnog odvjetnika i zamjenika državnih odvjetnika podnosi se u elektroničkom obliku.

(2) Sadržaj obrasca izvješća o imovini državnog odvjetnika i zamjenika državnog odvjetnika, način njegova podnošenja i sadržaj podataka o imovini državnog odvjetnika i zamjenika državnog odvjetnika koji se objavljuju na mrežnim stranicama Vijeća uređuje Vijeće pravilima.

(3) Podaci o imovini državnog odvjetnika i zamjenika državnog odvjetnika objavljuju se radi osiguranja dostupnosti i jačanja povjerenja javnosti te jačanja integriteta, transparentnosti i sprječavanja sukoba interesa i drugih nedopuštenih utjecaja u obnašanju državnoodvjetničke dužnosti.

(4) Na obradu i objavu osobnih podataka iz stavka 2. ovoga članka primjenjuju se propisi o zaštiti osobnih podataka.«.

Članak 2.

Vijeće je dužno u roku od 60 dana od dana stupanja na snagu ovoga Zakona uskladiti pravila o sadržaju obrasca izvješća o imovini državnog odvjetnika i zamjenika državnog odvjetnika, načinu njegova podnošenja i sadržaju podataka o imovini državnog odvjetnika i zamjenika državnog odvjetnika koji se objavljuju u skladu s ovim Zakonom.

Članak 3.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/235
 Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 126/2019 (24.12.2019.), Pravilnik o dopunama Pravilnika o proračunskom računovodstvu i računskom planu

Ministarstvo financija

2539

Na temelju članka 99. stavka 2. i članka 100. stavka 1. Zakona o proračunu (»Narodne novine«, br. 87/08, 136/12 i 15/15) ministar financija donosi

PRAVILNIK

O DOPUNAMA PRAVILNIKA O PRORAČUNSKOM RAČUNOVODSTVU I RAČUNSKOM PLANU

Članak 1.

U Pravilniku o proračunskom računovodstvu i računskom planu (»Narodne novine«, broj 124/14, 115/15, 87/16 i 3/18) u članku 2. iza stavka 3. dodaje se novi stavak 4. koji glasi:

»Iznimno od odredbi pravilnika kojim se utvrđuju proračunski i izvanproračunski korisnici državnog proračuna i proračuna jedinica lokalne i područne (regionalne) samouprave, sukladno pravilima statističke metodologije Europske unije (ESA 2010, propisana Uredbom (EU) 549/2013 Europskog parlamenta i Vijeća), za potrebe računovodstvenih i drugih proračunskih evidencija i izvještaja Hrvatski zavod za zapošljavanje smatra se izvanproračunskim korisnikom.«.

Članak 2.

(1) U članku 18. dodaju se novi stavci 3. i 4. koji glase:

»(3) Predmeti iste vrste dugotrajne nefinancijske imovine razvrstavaju se u istu skupinu računa.

(4) Odluku o razvrstavanju dugotrajne nefinancijske imovine u proizvedenu dugotrajnu nefinancijsku imovinu ili sitni inventar te odluku o jednokratnom ispravku vrijednosti iz stavka 2. ovoga članka donosi čelnik.«

(2) Dosadašnji stavci 3., 4. i 5. postaju stavci 5., 6. i 7.

Članak 3.

U članku 27. stavak 1. mijenja se i glasi:

»Skupina računa 04 – Sitni inventar čine predmeti proizvedene nefinancijske imovine male vrijednosti koji se ne utroše jednokratnom upotrebom u procesu poslovanja.«

Članak 4.

Raspored računa iz Računskog plana koji je sastavni dio Pravilnika o proračunskom računovodstvu i računskom planu dopunjuje se na sljedeći način:

– dodaje se podskupina 125 Ispravak vrijednosti potraživanja od zaposlenih te za više plaćene poreze i ostalo, odjeljak 1251 Ispravak vrijednosti potraživanja od zaposlenih te za više plaćene poreze i ostalo i sljedeći osnovni računi:

|  |  |
| --- | --- |
| 12511 | Ispravak vrijednosti potraživanja od zaposlenih |
| 12512 | Ispravak vrijednosti potraživanja za više plaćene poreze i doprinose |
| 12513 | Ispravak vrijednosti ostalih potraživanja |

Članak 5.

(1) Ovaj Pravilnik objavit će se u »Narodnim novinama«, a stupa na snagu 1. siječnja 2020. godine.

(2) Računi iz članka 4. ovoga Pravilnika kojima se dopunjuje Računski plan primjenjuju se u knjigovodstvenim evidencijama od 1. siječnja 2020. i u financijskom izvještavanju za izvještajna razdoblja od 1. siječnja 2020. godine.

Klasa: 011-01/16-01/91

Urbroj: 513-05-03-19-6

Zagreb, 12. prosinca 2019.

Potpredsjednik
 Vlade Republike Hrvatske
 i ministar financija
 dr. sc. Zdravko Marić, v. r.
### NN 127/2019 (27.12.2019.), Zakon o izmjenama Zakona o zaštiti prirode

HRVATSKI SABOR

2559

Na temelju članka 89. Ustava Republike Hrvatske, donosim

ODLUKU

PROGLAŠENJU ZAKONA O IZMJENAMA ZAKONA O ZAŠTITI PRIRODE

Proglašavam Zakon o izmjenama Zakona o zaštiti prirode, koji je Hrvatski sabor donio na sjednici 13. prosinca 2019.

Klasa: 011-01/19-01/228

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O IZMJENAMA ZAKONA O ZAŠTITI PRIRODE

Članak 1.

U Zakonu o zaštiti prirode (»Narodne novine«, br. 80/13., 15/18. i 14/19.) članak 23. mijenja se i glasi:

»Za zahvate za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, potvrdu izdaje:

– Ministarstvo za zahvate za koje provodi postupak glavne ocjene prihvatljivosti zahvata za ekološku mrežu ili postupak utvrđivanja prevladavajućeg javnog interesa i odobrenja zahvata uz kompenzacijske uvjete te za zahvate za koje tijelo državne uprave nadležno za zaštitu okoliša provodi postupak procjene utjecaja na okoliš

– upravno tijelo za zahvate za koje provodi postupak glavne ocjene prihvatljivosti zahvata za ekološku mrežu i za zahvate za koje upravno tijelo jedinice područne (regionalne) samouprave nadležno za poslove zaštite okoliša provodi postupak procjene utjecaja na okoliš.«.

Članak 2.

U članku 61. stavku 3. riječ: »središnjeg« briše se.

Članak 3.

Članak 143. mijenja se i glasi:

»Za zahvate na zaštićenom području za koje je sukladno posebnim propisima iz područja prostornog uređenja i posebnim propisima iz područja gradnje potrebno ishoditi akt za građenje, osim za zahvate iz članka 23. ovoga Zakona, uvjete zaštite prirode utvrđuje i potvrdu izdaje:

– Ministarstvo za zahvate na području posebnog rezervata i za zahvate na području nacionalnog parka ili parka prirode kojima je nositelj javna ustanova za upravljanje nacionalnim parkom ili parkom prirode

– javna ustanova za upravljanje nacionalnim parkom ili parkom prirode za zahvate koji se izvode na području nacionalnog parka ili parka prirode, a kojima nije nositelj javna ustanova

– upravno tijelo za zahvate koji se izvode na području regionalnog parka, spomenika prirode, značajnog krajobraza, park-šume i spomenika parkovne arhitekture.«.

Članak 4.

U cijelom tekstu Zakona o zaštiti prirode (»Narodne novine«, br. 80/13., 15/18. i 14/19.) riječi: »središnje tijelo državne uprave« u određenom broju i padežu zamjenjuju se riječima: »tijelo državne uprave« u odgovarajućem broju i padežu.

ZAVRŠNA ODREDBA

Članak 5.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-03/19-01/234

Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 127/2019 (27.12.2019.), Zakon o prestanku važenja Zakona o provedbi Uredbe (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006

HRVATSKI SABOR

2555

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O PRESTANKU VAŽENJA ZAKONA O PROVEDBI UREDBE (EU) BR. 517/2014 EUROPSKOG PARLAMENTA I VIJEĆA OD 16. TRAVNJA 2014. O FLUORIRANIM STAKLENIČKIM PLINOVIMA I STAVLJANJU IZVAN SNAGE UREDBE (EZ) BR. 842/2006

Proglašavam Zakon o prestanku važenja Zakona o provedbi Uredbe (EU) br. 517/2014 Europskog parlamenta i Vijeća od 16. travnja 2014. o fiuoriranim stakleničkim plinovima i stavljanju izvan snage Uredbe (EZ) br. 842/2006., koji je Hrvatski sabor donio na sjednici 13. prosinca 2019.

Klasa: 011-01/19-01/222

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O PRESTANKU VAŽENJA ZAKONA O PROVEDBI UREDBE (EU) BR. 517/2014 EUROPSKOG PARLAMENTA I VIJEĆA OD 16. TRAVNJA 2014. O FLUORIRANIM STAKLENIČKIM PLINOVIMA I STAVLJANJU IZVAN SNAGE UREDBE (EZ)
 BR. 842/2006

Članak 1.

Danom stupanja na snagu ovoga Zakona prestaje važiti Zakon o provedbi Uredbe (EU) br. 517/2014 Europskog parlamenta i Vijeća od 16. travnja 2014. o fluoriranim stakleničkim plinovima i stavljanju izvan snage Uredbe (EZ) br. 842/2006 (»Narodne novine«, br. 61/17. i 118/18.).

Članak 2.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/227

Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 127/2019 (27.12.2019.), Zakon o prestanku važenja Zakona o provedbi Uredbe (EU) 2015/757 Europskog parlamenta i Vijeća od 29. travnja 2015. o praćenju emisija ugljikova dioksida iz pomorskog prometa, izvješćivanju o njima i njihovoj verifikaciji te o izmjeni Direktive 2009/16/EZ

HRVATSKI SABOR

2556

Na temelju članka 89, Ustava Republike Hrvatske, donosim

ODLUKU

O PROGLAŠENJU ZAKONA O PRESTANKU VAŽENJA ZAKONA O PROVEDBI UREDBE (EU) 2015/757 EUROPSKOG PARLAMENTA I VIJEĆA OD 29. TRAVNJA 2015. O PRAĆENJU EMISIJA UGLJIKOVA DIOKSIDA IZ POMORSKOG PROMETA, IZVJEŠĆIVANJU O NJIMA I NJIHOVOJ VERIFIKACIJI TE O IZMJENI DIREKTIVE 2009/16/EZ

Proglašavam Zakon o prestanku važenja Zakona o provedbi Uredbe (EU) 2015/757 Europskog parlamenta i Vijeća od 29. travnja 2015. o praćenju emisija ugljikova dioksida iz pomorskog prometa, izvješćivanju o njima njihovoj verifikaciji te o izmjeni Direktive 2009/16/EZ, koji je Hrvatski sabor donio na sjednici 13. prosinca 2019.

Klasa: 011-01/19-01/223

Urbroj: 71-06-01/1-19-2

Zagreb, 17. prosinca 2019.

Predsjednica
 Republike Hrvatske
 Kolinda Grabar-Kitarović, v. r.

ZAKON

O PRESTANKU VAŽENJA ZAKONA O PROVEDBI UREDBE (EU) 2015/757 EUROPSKOG PARLAMENTA I VIJEĆA OD 29. TRAVNJA 2015. O PRAĆENJU EMISIJA UGLJIKOVA DIOKSIDA IZ POMORSKOG PROMETA, IZVJEŠĆIVANJU O NJIMA I NJIHOVOJ VERIFIKACIJI TE O IZMJENI DIREKTIVE 2009/16/EZ

Članak 1.

Danom stupanja na snagu ovoga Zakona prestaje važiti Zakon o provedbi Uredbe (EU) 2015/757 Europskog parlamenta i Vijeća od 29. travnja 2015. o praćenju emisija ugljikova dioksida iz pomorskog prometa, izvješćivanju o njima i njihovoj verifikaciji te o izmjeni Direktive 2009/16/EZ (»Narodne novine«, br. 61/17. i 118/18.).

Članak 2.

Ovaj Zakon objavit će se u »Narodnim novinama«, a stupa na snagu 1. siječnja 2020.

Klasa: 022-03/19-01/228

Zagreb, 13. prosinca 2019.

HRVATSKI SABOR

Predsjednik
 Hrvatskoga sabora
 Gordan Jandroković, v. r.
### NN 127/2019 (27.12.2019.), Rješenje o određivanju područja stalnog graničnog prijelaza za međunarodni promet putnika u cestovnom prometu Hrvatska Kostajnica

MINISTARSTVO UNUTARNJIH POSLOVA

2565

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), Policijska uprava sisačko-moslavačka donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU HRVATSKA KOSTAJNICA

Članak 1.

Područje stalnog graničnog prijelaza za međunarodni promet putnika u cestovnom prometu Hrvatska Kostajnica, smješteno je u Hrvatskoj Kostajnici, ulica Krešimira Hajdića, te obuhvaća prostor od ploče s oznakom graničnog prijelaza do granične crte (koja se nalazi na početku mosta na kanalu Unčica).

Članak 2.

Ukupna površina stalnog cestovnog graničnog prijelaza za međunarodni putnički promet Hrvatska Kostajnica iznosi 1887 m2. Područje graničnog prijelaza dužine je 46 metara dok je širina najšireg dijela 27,3 metara. Cijela parcela omeđena je fiksnom metalnom ogradom.

Članak 3.

Područje stalnog graničnog prijelaza za međunarodni promet putnika u cestovnom prometu Hrvatska Kostajnica obuhvaća u cijelosti katastarsku česticu 1443/2. Na području stalnog graničnog prijelaza za međunarodni promet putnika u cestovnom prometu Hrvatska Kostajnica, nalazi se 7 montažnih objekata dimenzija 6 m×2,40 m koje koriste policija Republike Hrvatske i Bosne i Hercegovine te carine Republike Hrvatske i Bosne i Hercegovine, montažni objekt za detaljan pregled osoba dimenzija 3×2,40 m (druga linija granične kontrole), 2 montažna objekta dimenzija 3×2,40 m koji se koriste za sanitarni čvor, prostor za zaustavljanje i parkiranje vozila, agregat za proizvodnju električne energije, jarboli sa zastavama Republike Hrvatske i Europske unije, 2 ulazno/izlazne kontrolne kućice granične policije Republike Hrvatske i Bosne i Hercegovine i carine Bosne i Hercegovine dimenzija 4,35×1,35 m, izlazna kontrolna kućica granične policije Republike Hrvatske (koristi se za promet pješaka) dimenzija 1,2×1,8 m, kontrolna kućica carine Republike Hrvatske dimenzija 1,2×1,8 m, s nadstrešnicom iznad mjesta obavljanja granične kontrole dužine 18,5 m i širine 25,5 m (s rasvjetnim tijelima) i žičana ograda oko cijeloga područja graničnog prijelaza. Područje graničnog prijelaza obuhvaća jednu ulaznu i jednu izlaznu prometnu traku s rampama na ulaznoj i izlaznoj traci.

Članak 4.

Stupanjem na snagu ovog Rješenja prestaje važiti Pravilnik o određivanju područja stalnog međunarodnog cestovnog graničnog prijelaza II. kategorije Hrvatska Kostajnica (»Narodne novine«, broj 35/03).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-10-18-UP/I-475-2019.
 Sisak, 18. listopada 2019.

Načelnik
 Luka Pešut, v. r.
### NN 127/2019 (27.12.2019.), Rješenje o određivanju područja stalnog graničnog prijelaza za međunarodni promet putnika u cestovnom prometu Dvor

Ministarstvo unutarnjih poslova

2564

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), Policijska uprava sisačko-moslavačka donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA U CESTOVNOM PROMETU DVOR

Članak 1.

Područje Stalnog graničnog prijelaza za međunarodni promet putnika u cestovnom prometu Dvor smješteno je u mjestu Matijevići, ulica Matice hrvatske b.b., i obuhvaća prostor od granične crte (koja se nalazi na sredini mosta preko rijeke Une) u dubinu teritorija Republike Hrvatske, dužine 200 m i širine 24 m s lijeve i desne strane državne ceste D6 (Dvor – Novi Grad) za obavljanje putničkog prometa.

Članak 2.

Ukupna površina stalnog graničnog prijelaza za međunarodni promet putnika u cestovnom prometu Dvor iznosi 2792 m2.

Članak 3.

Područje Stalnog graničnog prijelaza za međunarodni promet putnika u cestovnom prometu Dvor obuhvaća sljedeće katastarske čestice: 68/18, 68/22, 68/28, 69/13, 69/8 i 68/2 katastarske općine 308501 Matijevići.

Na području stalnog graničnog prijelaza za međunarodni promet putnika u cestovnom prometu Dvor nalazi se čvrsti objekt s prostorijama policije i carine dimenzija 17,53 m x 7,34 m, objekt za detaljan pregled osobnih vozila dimenzija 6,5 m x 3,60 m (druga linija granične kontrole), prostor za zaustavljanje i parkiranje vozila i autobusa, agregat za proizvodnju električne energije, jarboli sa zastavama Republike Hrvatske i Europske unije, 1 ulazno/izlazna kontrolna kućica granične policije dimenzija 3,75 m x 2,5 m i 1 ulazno/izlazna kontrolna kućica carine dimenzija 3,75 m x 2,5 m s nadstrešnicom iznad mjesta obavljanja granične kontrole dužine 18,5 m i širine 14,5 m (s rasvjetnim tijelima) i žičana ograda oko cijeloga područja graničnog prijelaza.

Područje graničnog prijelaza obuhvaća jednu ulaznu i jednu izlaznu prometnu traku s rampama na ulaznoj i izlaznoj traci.

Članak 4.

Stupanjem na snagu ovog Rješenja prestaje važiti Rješenje o određivanju područja graničnog prijelaza za međunarodni cestovni promet putnika Dvor (»Narodne novine« broj 118/2013).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-10-18-UP/I-472-2019.

Sisak, 14. listopada 2019.

Načelnik
 Luka Pešut, v. r.
### NN 127/2019 (27.12.2019.), Rješenje o određivanju područja stalnog graničnog prijelaza za međunarodni promet putnika i roba u željezničkom prometu Volinja

MINISTARSTVO UNUTARNJIH POSLOVA

2567

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), Policijska uprava sisačko-moslavačka donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U ŽELJEZNIČKOM PROMETU VOLINJA

Članak 1.

Područje stalnog graničnog prijelaza za međunarodni promet putnika i roba u željezničkom prometu Volinja smješteno je na željezničkom kolodvoru Volinja, a proteže se u dužini od 652 m i širini 18 m, gdje se nalaze četiri kolosijeka za putnički i teretni promet, kao i dva pomoćna kolosijeka.

Članak 2.

Ukupna površina stalnog graničnog prijelaza za međunarodni promet putnika i roba u željezničkom prometu Volinja iznosi 11.736 m2.

Članak 3.

Područje stalnog graničnog prijelaza za međunarodni promet putnika i roba u željezničkom prometu Volinja obuhvaća katastarsku česticu 1/1 katastarske općine Volinja. Na području stalnog graničnog prijelaza za međunarodni promet putnika i roba u željezničkom prometu Volinja nalazi se zidani objekt zgrade željezničkog kolodvora sa službenim prostorijama koje na I. katu zgrade koriste djelatnici policije i carine, čekaonicom u prizemlju, parkirnim prostorom za osobna vozila, te prometnim i ostalim uredima koje koriste djelatnici upravitelja infrastrukture i željezničkih prijevoznika.

Članak 4.

Stupanjem na snagu ovog Rješenja prestaje važiti Rješenje o određivanju područja stalnog međunarodnog željezničkog prijelaza, I. kategorije Volinja (»Narodne novine« broj 38/2006).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-10-18-UP/I-476-2019.

Sisak, 18. listopada 2019.

Načelnik
 Luka Pešut, v. r.
### NN 127/2019 (27.12.2019.), Rješenje o određivanju područja stalnog graničnog prijelaza za pogranični promet Hrvatska Dubica

MINISTARSTVO UNUTARNJIH POSLOVA

2566

Na temelju članka 12. stavka 2. Zakona o nadzoru državne granice (»Narodne novine« broj 83/13 i 27/16), Policijska uprava sisačko-moslavačka donosi:

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA POGRANIČNI PROMET HRVATSKA DUBICA

Članak 1.

Područje stalnog graničnog prijelaza za pogranični promet Hrvatska Dubica smješteno je u mjestu Hrvatska Dubica, ulica Oluja 95, i obuhvaća prostor od granične crte (koja se nalazi na sredini mosta preko rijeke Une) u dubinu teritorija Republike Hrvatske, dužine 168,5 m i širine najšireg dijela 30,02 m s lijeve i desne strane državne ceste D47 (Hrvatska Dubica – Bosanska Dubica) za obavljanje putničkog prometa

Članak 2.

Ukupna površina stalnog graničnog prijelaza za pogranični promet Hrvatska Dubica iznosi 2862 m2.

Članak 3.

Područje stalnog graničnog prijelaza za pogranični promet Hrvatska Dubica obuhvaća sljedeće katastarske čestice: 460/6, 460/7, 460/10, i dio katastarske čestice 5912, koji se odnosi na dio nasipa katastarske općine Hrvatska Dubica. Na području stalnog graničnog prijelaza za pogranični promet Hrvatska Dubica nalazi se čvrsti objekt s prostorijama policije i carine dimenzija 9,60 m x 6,20 m, prostor za zaustavljanje i parkiranje vozila, objekt koji služi kao spremište čistača i domara, agregat za proizvodnju električne energije, jarboli sa zastavama Republike Hrvatske i Europske unije, 1 ulazno/izlazna kontrolna kućica granične policije dimenzija 2,90 m x 1,40 m i 1 ulazno/izlazna kontrolna kućica carine dimenzija 2,90 m x 1,40 m s nadstrešnicom iznad mjesta obavljanja granične kontrole dužine 14.10 m i širine 9,90 m (s rasvjetnim tijelima) i žičana ograda oko cijeloga područja graničnog prijelaza. Područje graničnog prijelaza obuhvaća jednu ulaznu i jednu izlaznu prometnu traku s rampama na ulaznoj i izlaznoj traci.

Članak 4.

Stupanjem na snagu ovog Rješenja prestaje važiti rješenje o određivanju područja stalnog međunarodnog cestovnog graničnog prijelaza za putnički promet, II. kategorije Hrvatska Dubica (»Narodne novine« broj 38/2006).

Članak 5.

Ovo Rješenje stupa na snagu osmoga dana od dana objave u »Narodnim novinama«.

Broj: 511-10-18-UP/I-474-2019.

Sisak, 18. listopada 2019.

Načelnik
 Luka Pešut, v. r.
### NN 127/2019 (27.12.2019.), Pravilnik o dopuni Pravilnika o polaganju državne mature

Ministarstvo znanosti i obrazovanja

2572

Na temelju članka 82. stavka 10. Zakona o odgoju i obrazovanju u osnovnoj i srednjoj školi (»Narodne novine«, broj: 87/08, 86/09, 92/10, 105/10 – ispravak, 90/11, 16/12, 86/12, 94/13, 152/14, 7/17 i 68/18), ministrica znanosti i obrazovanja donosi

PRAVILNIK

O DOPUNI PRAVILNIKA O POLAGANJU
 DRŽAVNE MATURE

Članak 1.

U Pravilniku o polaganju državne mature (»Narodne novine«, broj 1/13 i 41/19), iza članka 16., dodaje se članak 16.a koji glasi:

»Članak 16.a

»(1) Iznimno od članka 16. ovog Pravilnika, u izvanrednim situacijama ministar može donijeti odluku kojom se učenicima odnosno pristupnicima završnih razreda srednje škole omogućuje polaganje ispita izbornog dijela i dijelova ispita obveznoga dijela državne mature prije završetka nastavne godine.

(2) Učenicima odnosno pristupnicima iz stavka 1. ovoga članka priznaju se položeni ispiti pod uvjetom da su s uspjehom završili završni razred na kraju nastavne godine, što uključuje i učenike, odnosno pristupnike kojima je pozitivno riješen prigovor na zaključenu negativnu ocjenu.«

Članak 2.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 602-03/19-09/00158
 Urbroj: 533-08-19-0001
 Zagreb, 20. prosinca 2019.

Ministrica
 prof. dr. sc. Blaženka Divjak, v. r.